Il-Ministru għall-Affarijeit Barranin George Vella ħabbar li l-President Abela mistenni jżur il-Ġermanja fil-bidu tas-sena d-dieħla waqt li fil-ġimgħat ta’ qabel se jżur l-Awstrija u s-Slovakkja. Il-Ministru Vella ħabbar dan meta għalaq id-diskussjoni parlamentari fuq l-estmi finanzjarji tal-ministeru tiegħu. Huwa qal ukoll li se tinfetaħ ambaxxata Maltija fil-Qatar kif ukoll uffiċju konsolari f’Misurata, il-Libja, u f’Sao Paolo, fil-Brażil.  Ħabbar ukoll li se jinħatar kummissarju Malti għall-kummerċ fil-Kanada li se jkun bażat Toronto fejn hemm komunità kbira Maltija. Huwa qal ukoll li hemm ċ-ċcans li l-President tal-Ukrajna iżur Malta f’Diċembru. Qal li Malta tifforma parti mill-kumitat tal-UE magħruf bħala “Ħbieb tal-Ukrajna” u li qed jippruvaw jikkonvinċu lill-awtoritajeit ta’ dan il-pajjiż jiffirma ftehimn ta’ assoċjazzjoni mal-UE. Dwar l-immigrazzjoni, il-Ministru Vella qal li hemm pajjizi fl-Unjoni Ewropeja li bdew iħarsu lejn din il-kwistjoni minn lenti differenti għax qed jibdew iqisuha bħala theddida għas-sigurtà fl-Ewropa.   Qal li Malta, flimkien mal-Greċja u Ċipru qed taħdem biex jiġu stabbiliti proċeduri dwar l-immigrazzjoni mal-Libja bħal dawk li Spanja ftehmet dwarhom mal-Marokk . Huwa għamel sejħa lill-Oppożizzjoni biex tieqaf tagħmel attakki personali u skorretti fuq membri tal-korp diplomatiku Malti u biex ikun hemm kunsens dejjiemi f’dan il-qasam. Il-kelliem tal-Oppożizzjoni dwar il-politika barranija, Carm Mifsud Bonnici, qal li l-Gvern il-ġdid m’għandu l-ebda politika differenti minn dik tal-gvern preċedenti. Huwa qal li 66 fil-mija tal-ambaxxaturi ġew maħtura politikament waqt li 34 fil-mija huma tal-karriera.  Dan imur kontra dak li sar taħt Gvern Nazzjonalista fejn l-għadd ta’ ambaxxaturi maħtura politikament kien jammonta għal 42 fil-mija waqt li l-58 fil-mija l-oħra kienu ambaxxaturi tal-karriera.